Nóg ʼn naweek van rooi gesigteMark Alexander – nog rooi gesigte. Foto: Facebook/Saru Dit raak ʼn gewoonte en ʼn amperse afgesaagde storie soos ʼn destydse langspeelplaat wat vasgehaak het. Terwyl daar in Suid-Afrika gekibbel, gekabbel, gesystap en ontken word of die beleërde Springbokafrigter, Allister Coetzee, wel verlede week sy merietegesprek met sy Suid-Afrikaanse rugbybase gehad het, gaan die afrigters Johan Ackermann (Gloucester) en Johann van Graan (Munster) van krag tot krag. Mark Alexander, die president van die Suid-Afrikaanse Rugbyunie (Saru), het in die naweek daarop gesinspeel dat Saru nog nie ʼn merietegesprek met Coetzee gevoer het nie, omdat die Springbokke eers ʼn week gelede van die Europese toer af teruggekeer het. Maar hoekom staan dit nie voorop in die nuusverklaring wat Saru uitgereik het nie? Volgens die verklaring sê Saru dat hy nie in ʼn posisie is om antwoorde op vrae te verskaf oor die bepiegelinge wat rondom Coetzee heers nie en dat dit eers in die nuwe jaar gedoen sal word. Hoekom speel Saru nie oop kaarte en bevestig of daar wel ʼn prestasieklousule in sy kontrak is nie? Dit terwyl Ackermann en Van Graan oorsee van krag tot krag gaan. Kom ons kyk wat in die naweek gebeur het. Gloucester 69, Zebre 12: 11 drieë gedruk, tweede op die Rugbyuitdaagbeker se puntelys, tweede in die Engelse Premierliga. Die span is gelukkig, die toeskouers ook, want Ackers het binne die bestek van drie maande die saadjie geplant wat reeds ontkiem en wortel geskiet het. ʼn Span wat goed afgerig is, lei tot welslae. Munster het hierop voortgebou toe hy Leicester met 25-16 in gure weer op Welford Park geklop het. Munster (15 punte) is onoorwonne en voor in Groep 4 van die Europese Kampioenebekerreeks, gemaklik voor Racing 92 (11), Castres (7) en Leicester (6). Dit binne ‘n maand? Dit laat die vraag ontstaan of Van Graan se talente nie vermors is nie, nie raakgesien is nie en of hy werklik benut is. Van Graan was onder Coetzee die Bokke se voorspelerafrigter. Hy was ook jare lank een van Heyneke Meyer se assistente. Nou kry hy (en Ackerman) die kans om tong uit te steek, terwyl ons merietegesprek moet hou oor ʼn wenpersentasie van 44% wat oor die afgelope twee seisoene behaal is.